Title: Príloha:1
Author: Peter
Last saved by: Administrator
Company: urad

Príloha č.  3

VYBRANÉ PPP PROJEKTY V EURÓPE

Zdroj: Asociácia PPP, Česká republika

DOPRAVA

Diaľnica A 1 v Poľsku
 
Stavba úseku diaľnice A1 z Gdansku do Grudziadzu v dĺžke 90 km sa realizuje metódou PPP projekcia, výstavba, financovanie a prevádzka (DBFO). Kompletná diaľnica by mala spojovať sever Poľska – mesto Gdansk – s poľsko-českou hranicou. Systém prevádzkovania diaľnice funguje na princípe tieňového mýta, keď príjmy z prevádzky idú do Štátnej pokladnice a tá vypláca súkromnému partnerovi dohodnutý podiel 500 miliónov EUR na výstavbu a prevádzkovanie 90 km diaľnice. Koncesná zmluva je uzatvorená na 35 rokov od roku 2004. Projekt je financovaný (700 mil. EUR), úverom EIB bez štátnej záruky 525 mil. EUR a komerčným úverom (175 mil. EUR).

Rekonštrukcia a prevádzka terminálu letiska v Inverness v Škótsku

Cieľom je modernizácia letiska, zvýšenie maximálnej kapacity cestujúcich, zvýšenie bezpečnosti a skvalitnenie poskytovaných služieb. Mesto Inverness je najrýchlejšie sa rozvíjajúce mesto v Škótsku. Rekonštrukciou sa zvýšila kapacita z 350 tisíc cestujúcich na 750 tisíc a došlo k zvýšeniu bezpečnosti prepravovaných osôb. Letisko prevádzkuje a financuje spoločnosť IATL. Hlavným príjmom spoločnosti je poplatok za každú prepravenú osobu vo výške 3,5 libier, príjmy z prevádzky parkoviska, občerstvenia a maloobchodu. Projekt je v štádiu prevádzky od mája 1999 a investičné náklady predstavujú 9,5 miliónov GBP. Súkromný partner zabezpečuje projektovanie, výstavbu, financovanie, údržbu a prevádzkovanie letiska (DBFMO - Design, Build, Finance, Maintenance, Operate). Partnerská zmluva je uzatvorená na 25 rokov.

Metro – trasa M5 v Miláne, Taliansko

Projekt pozostáva z návrhu, výstavby, financovania a prevádzky novej trasy metra v centre Milána. Na začiatku roku 2007 by mala byť zahájená výstavba 5,6 km trasy M5 tvorená 9 stanicami. Súpravy metra sú ovládané automaticky, t.j. bez vodiča. Predpokladané množstvo prepravovaných osôb je 26 tis. a ročne by malo trasu využiť cca 23 mil. osôb. Celkové investičné náklady na projekt sú 502 mil. EUR (190 mil. hradí koncesionár a zvyšných 312 mil. tvoria pravidelné príspevky od štátu. Partnerská zmluva je uzatvorená na 32 rokov, predpokladaná dĺžka výstavby je 5 rokov. Koncesionár prevádzkuje trasu M5 počas 27 rokov a po uplynutí tejto doby by mali príjmy z prevádzky predstavovať 724 mil. EUR. 

ŽIVOTNÉ PROSTREDIE

Odpadové hospodárstvo elektrárne v Baldovie, Veľká Británia

Predmetom partnerskej zmluvy je výstavba a prevádzka spaľovne v Baldovie, ktorá na rozdiel od pôvodnej spaľovne vyhovuje novým smerniciam EÚ a je šetrnejšia k životnému prostrediu. Účelom je zníženie emisií vznikajúcich spaľovaním, zvýšenie efektivity nakladania s odpadom a zvýšenie príjmu z predaja materiálov získaných spaľovaním. Za účelom výstavby a prevádzky novej spaľovne po dobu 20 rokov bola založená  spoločnosť DERL. Príjmy spoločnosti tvoria poplatky za spálenie odpadu, predaj energie získanej spaľovaním a predaj materiálov (kovov) získaných spaľovaním. Zapojením súkromného sektoru dochádza k úsporám z rozsahu, k dodržovaniu európskych noriem a k úspore energie. Projekt je v prevádzkovom štádiu a náklady sú 43 mil. GBP. Metóda použitá pri PPP je výstavba, vlastníctvo a prevádzka DOO (Develop, Own, Operate).

OBRANA

Kasárne Fürst-Wrede, Mníchov, Nemecko

Cieľom projektu je renovácia kasární v Mníchove prostredníctvom návrhu, stavby, financovania a prevádzkovania nehnuteľností armády SRN súkromným partnerom. Projekt zahŕňa prestavbu a modernizáciu správnych, ubytovacích a hospodárskych budov, rovnako ako inžinierskych sietí a zariadení slúžiacich na zásobovanie. V rámci projektu budú zabezpečené služby údržby budov a technických zariadení, údržba vonkajších plôch a zabezpečenie bezpečnostnej služby. Projekt je v prípravnej fáze od roku 2005 a náklady sa odhadujú na 129 mil. EUR. Plánované zahájenie prevádzky je na konci 2008, pričom partnerská zmluva je uzatvorená na 15 až 25 rokov.

ŠPORT

Futbalový štadión Stade de France, Francúzko 

Projekt zahŕňa návrh, financovanie, stavbu a prevádzkovanie štadiónu Stade de France v Paríži. FIFA v roku 1992 rozhodla, že majstrovstvá sveta vo futbale sa budú v roku 1998 konať vo Francúzku. Francúzska vláda sa zaviazala vybudovať nový futbalový štadión s kapacitou 80 000 divákov. Projekt však vyžadoval nemalé finančné prostriedky a preto sa Francúzska vláda rozhodla využiť metódu PPP. Tento spôsob realizácie projektu bol v oblasti športových zariadení použitý vo Francúzku prvýkrát. Štadión dnes hostí 20 až 30 športových a kultúrnych udalostí ročne, pričom ho navštívi celkovo 1,75 mil. divákov. Prípravná fáza projektu začala v roku 1992, realizačná fáza v roku 1995 a prevádzková fáza v roku 1998. Partnerská zmluva je uzatvorená na 30 rokov. Vďaka inovatívnym stavebným technikám bol štadión postavený počas 31 mesiacov. Stavba priniesla riešenie viacerých konštrukčne náročných otázok, ako napr. pri vztyčovaní 13 000 ton vážiacej strechy podopieranej štíhlymi stĺpmi a lanami. 

ZDRAVOTNÍCTVO

Nemocnica v Mestre, Taliansko

Projekt zahŕňa výstavbu, prevádzkovanie a financovanie novej nemocnice v Mestre neďaleko Benátok. Zadávateľom je ULSS 12 Veneziana (kraj Veneto). Projekt s rozpočtom 230 mil. EUR predstavuje prvý rozsiahly PPP projekt v oblasti výstavby nemocníc v Taliansku, ktorý sa podobá britskému PPP modelu. Koncesionár je zodpovedný za akékoľvek riziká plynúce z prevádzky nemocnice, verejný sektor zastáva funkciu dozoru a kontroly. Výstavba novej nemocnice rozkladajúcej sa na ploche väčšej než 200 tis. m2 s kapacitou 700 lôžok už začala a predpokladá sa, že v plnej prevádzke bude v prvých mesiacoch roku 2008. Koncesionár (konzorcium VSFP) hradí 140 mil. EUR z celkových investičných nákladov. Náklady na výstavbu sú odhadované vo výške 200 mil. EUR. Súčasťou nemocnice je veľké špecializované oftalmologické výskumné centrum. Projekt je vo fáze výstavby.

ŠKOLSTVO

Učňovské stredisko v meste Leverkusen, Nemecko

Cieľom tohto PPP projektu je modernizácia školy a vytvorenie moderného prostredia pre výučbu. Úloha súkromného partnera je návrh, financovanie renovácia, servisné práce a údržba učňovského strediska. V rámci modernizácie dochádza k renovácii strechy, fasád, k výmene sanitárneho vybavenia, kúrenia a elektrických a elektronických zariadení. Významná je nová protipožiarna ochrana a bezbariérový prístup. Pri renovácii sa berie zvlášť ohľad na pamiatkový charakter budov a využívajú sa odolné a ľahko udržiavateľné materiály, ktoré sú do školskej prevádzky mimoriadne vhodné. V rámci projektu sú zabezpečené nasledujúce služby: technická správa budov, údržba, zabezpečenie, energetická prevádzka školy, ale tiež údržba vonkajších priestorov. Za účelom rýchlej a spoľahlivej opravy porúch je zriadená nonstop telefónna linka. Mesto Leverkusen platí po dobu trvania zmluvného vzťahu fixný poplatok za užívanie. Vďaka PPP modelu boli podstatne znížené náklady na renováciu a prevádzku školy, mesto ušetrilo 15% nákladov v porovnaní so situáciou, kedy by mesto zabezpečovalo službu samo. Komplex budov je chránenou kultúrnou pamiatkou a počas stavebných prác prebieha výučba študentov v náhradných priestoroch pristavených kontajnerov. Projekt je vo fáze realizácie od roku 2005 a plánované zahájenie prevádzky je v marci 2008. Odhadované investičné náklady sú 70 mil. EUR. Partnerská zmluva na prevádzku areálu je uzatvorená na 29 rokov.

SOCIÁLNE VECI

Domov dôchodcov Ealing, Veľká Británia 

Projekt „Ealing Care Homes“ zahŕňa návrh, výstavbu/rekonštrukciu, prevádzku a údržbu štyroch domovov dôchodcov v londýnskej mestskej časti Ealing. Cieľom projektu je kompletná dostavba a rekonštrukcia troch nevyhovujúcich a kapacitne nedostačujúcich objektov, výstavba jednej novej budovy a zlepšenie ponuky sociálnych služieb (okrem ubytovacích služieb aj stravovacie, rehabilitačné a odborné služby). Štyri objekty dostavané v rámci projektu nahradia tri zostávajúce domovy dôchodcov prevádzkované mestskou radou. Tým dôjde k nahradeniu pôvodných 172 miest novými 291 miestami. Nové izby budú vybavené vlastným sociálnym zariadením (toaleta, umývadlo, sprcha). Obyvatelia domova si budú môcť vybrať z bohatého programu aktivít, špeciálna starostlivosť bude venovaná dôchodcom ázijského pôvodu. Taktiež sa predpokladá, že v jednom z nových objektov budú prevádzkovať služby „Alzheimers Concern“. Projekt je vo fáze realizácie od roku 2005, predpokladaný rok dokončenia je 2006. Partnerská zmluva na prevádzku areálu je uzatvorená na dobu 35 rokov.

SPRAVODLIVOSŤ

Väznica Altcourse vo Fazakerley, Veľká Británia

Cieľom projektu je návrh, výstavba, prevádzka a financovanie nového väzenského zariadenia s kapacitou 900 v Liverpoole. Zariadenie pozostáva zo šiestich budov na ubytovanie väzňov. Ďalej zahŕňa zdravotnícke stredisko, telocvičňu, jedáleň, priestory pre návštevníkov administratívne a vzdelávacie priestory. Na zabezpečenie je využitý najmodernejší bezpečnostný systém. Prípravná fáza projektu sa začala v roku 1995, výstavba od roku 1995 a prevádzka od roku 1997. Partnerská zmluva je uzatvorená na 25 rokov. Projekt väzenia Altcourse vo Fazakerley sa považuje za prelomový vo vývoji PPP projektov vo Veľkej Británii. Väznica bola uvedená do prevádzky s päťmesačným predstihom a počas výstavby boli zaznamenané značné úspory v porovnaní s tradičnými metódami výstavby a financovania väzenského zariadenia. Projekt získal v roku 1997 certifikát Target 2000 Certificate a v roku 1998 bol odmenený cenou za kvalitné uskutočnenie stavby (Quality in Construction Award). Zároveň vyvolal diskusiu ohľadne vhodnosti použitia PPP pri výstavbe nových väzenských, súdnych a policajných komplexov. Vďaka výraznému poklesu úrokových mier počas prvých dvoch rokov prevádzky väznice bolo ušetrených 10,7 mil. GBP, ktoré však boli v dôsledku nekvalitného  vypracovania partnerskej zmluvy rozdelené medzi akcionárov súkromného partnera a tým neodľahčili verejné financie.

ÚZEMNÁ SAMOSPRÁVA

Regenerácia mestskej časti Leicester, Veľká Británia

Hlavným cieľom projektu je regenerácia centrálneho Leicestru, posilnenie mestskej ekonomiky a zlepšenie kvality životného prostredia a vzhľadu mesta. Hoci je Leicester prosperujúce mesto, kvôli nedostatku pracovných príležitostí, zastaraným budovám a nedostatku priestorov na komerčné účely čelí odlivu vysokoškolských absolventov. Na základe dohody medzi verejným a súkromným partnerom bolo vymedzených 5 tzv. kľúčových projektov, na ktorých realizáciu by sa mala vyčleniť prevažná časť peňažných prostriedkov. Ide o:

•	výstavbu nového administratívneho a obchodného centra
•	vybudovanie vedeckého parku a technologického centra
•	vytvorenie mestského okruhu obchodných a zábavných centier
•	vybudovanie novej obytnej štvrte
•	regenerácia nábrežnej štvrte.   

Plán regenerácie (rozvojová stratégia) bol dokončený v roku 2002. Pre každý projekt sa zakladajú mestské regeneračné spoločnosti. Predpokladaná doba výstavby je 10 – 15 rokov. Vo Veľkej Británii má riešenie regenerácie a rozvoja miest veľmi vyspelú úroveň.

ŠTÁTNA SPRÁVA

Úrad ministerstva vnútra, Veľká Británia

Projekt pozostával z demolácie pôvodných budov ministerstva životného prostredia (veľmi nepopulárne stavby a často označované ako „tri ošklivé sestry“) a z návrhu, stavby a údržby novej budovy ministerstva vnútra na časti uvoľnenej parcely. Kancelárie ministerstva vnútra sa nachádzali v troch prenajatých budovách a v troch vlastných budovách, ktoré už nevyhovovali potrebám modernej inštitúcie. Z dôvodu nevyhovujúcich vlastností a zastaranému vybaveniu budov neustále rástli náklady na ich prevádzku. Cieľom projektu tak bolo presťahovať ministerstvo vnútra do jedinej modernej budovy. Demoláciou sa odstránili tri 20-poschodové budovy a stavbu novej budovy s vnútornou plochou 54 tis. m^2. Nová budova poskytuje kancelárske priestory pre 3450 zamestnancov ministerstva. Financovanie projektu bolo uskutočnené vydaním dlhopisu v celkovej hodnote 244 mil. EUR. Po skončení kontraktu (29 rokov) sa ministerstvo bude môcť rozhodnúť, či budovu opustí alebo kúpi.